"ये ह भारी बढ़िया होही गर हमन बरसात होय के पहिली ग्राम सभा भवन के मरम्मत करे सकन," लुपुंगपत के लोगन मन ले गोठियावत सरिता असुर कहिथे.
गाँव मं बइठका गुड़ी अभिचे सुरूच होय हवय, थोकन बखत पहिली एक झिन ढोल बजेइय्या ह मंझा खोर मं जुरे बर ढोल बजाय रहिस. एंर्रा अऊ माईलोगन मन अपन घर ले बहिर निकर गें अऊ ग्राम सभा सचिवालय मं जुरे रहिन. सरिता ह दू खोली के भवन के मरम्मत सेती पइसा के बेवस्था करत हवय.
झारखंड के गुमला जिला के ये गांव के लोगन मन तुरते मान जाथें अऊ सरिता के बात ह आगू बढ़थे.
गुमला जिला के लुपुंगपत के सक्रिय ग्राम सभा ह झारखंड मं चर्चा के बिसय बने हवय. जिला मुख्यालय ले गाड़ी मं घंटा भर ले जियादा के रद्दा अऊ झारखंड के रजधानी के करीबन 55 कोस (165 किमी) दूरिहा, भीतरी के ये गाँव तक जाय असान नो हे. ये ह जंगल भीतरी मं बसे हवय अऊ इहाँ तक ले हबरे बर पहिली डोंगरी ला चढ़े परथे अऊ ओकर बाद माटी के सड़क ले जाय ला परथे. भाड़ा वाले बड़े बस असानी ले नई मिलय, फेर ऑटो अऊ छोटे गाड़ी मन देखे ला मिलथें, वइसने ये ह सब्बो बखत नई दिखय.
ये गाँव मं असुर समाज के करीबन 100 घर-परिवार हवंय, जऊन मन ला पीवीटीजी (विशेष रूप से कमजोर जनजातीय समूह) के रूप मं सूचीबद्ध करे गे हवय. गुमला के छोड़, ये जनजाति झारखंड के लोहरदगा, पलामू अऊ लातेहार जिला मं रहिथे अऊ ये राज मं ये मन के कुल अबादी 22,459 हवय ( भारत मं एसटी सांख्यिकीय प्रोफ़ाइल, 2013 )
सरिता बताथें के पहिली ग्राम सभा के बइठका मं सिरिफ मरद लोगन मन जावत रहिन. कभू राष्ट्रीय हॉकी खिलाड़ी रहे सरिता कहिथे, "[हमन] माइलोगन मन ला ये बात के जानकारी नई रहिस के काय चर्चा होईस." बइठका खास करके गाँव के बासिंदा मन के लड़ई-झगरा ला सुलझाय के रहय.
फेर अब वो बात नई रह गे हवय. हमन गाँव के ग्राम सभा मं हिस्सा लेवत हवन अऊ हरेक समस्या ला लेके चर्चा करत हवन, अऊ फइसला लेगे मं हमर राय के घलो अहमियत हवय," सरिता खुस होके कहिथे.
गाँव के लोगन मन बताथें के कइसने जब वो मन बहिर के लोगन मन ला जंगल मं बॉक्साइट खदान सेती सर्वे करत देखत रहिन, जब अलारम बजगे, त गाँव के कतको लोगन मन जुर गीन अऊ वो मन ला खदेड़ दे गीस.
लुपुंगपत के लोगन मन ग्राम सभा समिति के संगे संग सात ठन समिति बनाय हवंय - बुनियादी ढांचा समिति, सार्वजनिक धन समिति, कृषि समिति, स्वास्थ्य समिति, ग्राम रक्षा समिति, शिक्षा समिति अऊ सतर्कता समिति.
काबर के ग्राम सभा समिति गाँव के सब्बो लोगन मन सेती खुल्ला आय, वो मन फइसला लेथें अऊ येकर बाद वोला गाँव के सरपंच अऊ पंच मन चैनपुर के ब्लॉक दफ्तर मं लेके जाथें.
कोविड-19 बखत, बहिर काम बूता करे गे कतको लोगन मन लहूँट के आइन. ग्राम सभा ह कोरोंटाइन (क्वारंटाइन) सेंटर (सचिवालय) बनाईस अऊ लोगन मन के मदद ले वो मन के खाय-पिये अऊ दवई-पानी के इंतजाम करिस.
"पहिली, ग्राम सभा के नांव मं, ब्लाक अफसर मन एक ठन रजिस्टर धरके गाँव आवत रहिन अऊ योजना, ओकर लाभ मिलेइय्या अऊ कतको जिनिस ला छांटत रहिन अऊ रजिस्टर ला अपन संग ले के लहूंट जावत रहिन," क्रिस्टोफर ह कतको काबिल लोगन मन ला योजना के लाभ नई मिले सके ला लेके बताथें.
लुपुंगपत के ग्राम सभा ह सब्बो कुछु बदल दे हवय.
